BOSNA I HERCEGOVINA

FEDERACIJA BOSNE I HERCEGOVINE

BOSANSKO – PODRINJSKI KANTON GORAŽDE

**ZAKON**

**O PRAVOBRANILAŠTVU BOSANSKO – PODRINJSKOG KANTONA GORAŽDE**

**(Nacrt )**

Nosilac izrade: Ministarstvo za pravosuđe, upravu i radne odnose

Goražde, mart 2024. godine

Na osnovu poglavlja IV, odjeljak A, člana 23. tačka b) Ustava Bosansko – podrinjskog kantona Goražde (“Službene novine Bosansko – podrinjskog kantona Goražde ”, broj: 8/98, 10/00 , 5/03 i 8/04), Skupština Bosansko – podrinjskog kantona Goražde, na sjednici održanoj dana \_\_\_\_\_\_\_\_. godine,

**d o n o s i:**

**ZAKON**

**O PRAVOBRANILAŠTVU BOSANSKO - PODRINJSKOG KANTONA GORAŽDE**

**DIO PRVI - OSNOVNE ODREDBE**

**Član 1.**

**(Predmet zakona)**

1. Pravobranilaštvo Bosansko – podrinjskog kantona Goražde (u daljnjem tekstu: Pravobranilaštvo) je samostalni organ koji preduzima mjere i pravna sredstva radi pravne zaštite imovine i imovinskih interesa Bosansko-podrinjskog kantona Goražde (u daljnjem tekstu: Kanton).
2. Pravobranilaštvo vrši i druge poslove određene zakonom.

**Član 2.**

**(Gramatička terminologija)**

Riječi koje su radi preglednosti u propisu navedene u jednom rodu bez diskriminacije odnose se i na muški i na ženski rod.

**Član 3.**

**(Vršenje funkcije)**

Pravobranilaštvo svoju funkciju vrši u skladu sa Ustavom, zakonom, drugim propisima i općim aktima.

**Član 4.**

**(Dostavljanje podataka i postupanje po zahtjevu Pravobranilaštva)**

1. Državni organi, preduzeća (društva) i druga pravna lica dužni su Pravobranilaštvu dostavljati podatke i obavještenja o ugrožavanju, narušavanju ili osporavanju prava i stvari u vlasništvu Kantona radi preduzimanja pravnih radnji i sredstava za koje je Pravobranilaštvo ovlašteno.
2. Organi i pravna lica iz stava (1) ovog člana dužni su, na zahtjev Pravobranilaštva, dostaviti podatke, obavještenja i spise koji su mu potrebni za preduzimanje radnji za koje je ovlašteno.
3. Pravobranilaštvo preduzima pravne radnje i sredstva za ostvarivanje funkcije iz člana 1. ovog Zakona i na vlastitu incijativu.
4. Kada Pravobranilaštvo mora postupati u propisanom zakonskom roku, organi i organizacije iz stava (1) i (2) ovog člana dužni su da pravobraniocu neodložno dostave spise i obavještenja, odnosno pruže podatke i objašnjenja koja Pravobranilaštvo zatraži.
5. Ako zbog nepostupanja, odnosno neblagovremenog postupanja organa i organizacija iz stava (1) i (2) ovog člana nastupi šteta za Kanton ili druge subjekte koje zastupa, Pravobranilaštvo o tome obavještava ministarstvo koje je ovlašteno da vrši nadzor nad radom tog organa ili organizacije i Vladu Bosansko-podrinjskog kantona Goražde (u daljem tekstu: Vlada Kantona) i podnosi rukovodiocu zastupanog organa ili organizacije zahtjev za pokretanje disciplinskog postupka radi utvrđivanja disciplinske odgovornosti lica koje je bilo dužno postupiti po zahtjevu Pravobranilaštva.
6. Rukovodilac zastupanog organa ili organizacije obavezan je pokrenuti postupak iz stava (5) ovog člana i o postupanju po zahtjevu Pravobranilaštva za pokretanje postupka utvrđivanja odgovornosti i o ishodu pokrenutog postupka ovlašteno lice je dužno obavjestiti Pravobranilaštvo koje je dužno protiv lica za koje je utvrđena disciplinska odgovornost podnijeti zahtjev za naknadu pričinjene štete.

**Član 5.**

**(Primjena propisa)**

Federalni i kantonalni propisi kojima se uređuje radno-pravni status državnih službenika i namještenika u organima državne službe, shodno se primjenjuju i na državne službenike i namještenike Pravobranilaštva, ako ovim Zakonom nije drugačije određeno.

**Član 6.**

**(Službena legitimacija)**

1. Pravobraniocu i zamjeniku pravobranioca izdaje se službena legitimacija.
2. Ministar za pravosuđe, upravu i radne odnose Bosansko-podrinjskog kantona Goražde (u daljnjem tekstu: ministar) će posebnim Pravilnikom propisati obrasce i način izdavanja službene legitimacije.

**Član 7.**

**(Upotreba jezika i pisma)**

1. U Pravobranilaštvu su u ravnopravnoj upotrebi bosanski, hrvatski i srpski jezik i latinično i ćirilično pismo.
2. Pravobranilaštvo može koristiti i ostale jezike kao sredstvo komunikacije.

**Član 8.**

**(Pečat i sjedište)**

1. Pravobranilaštvo ima pečat u skladu sa Zakonom o pečatu Kantona.
2. Na zgradi u kojoj je smješteno Pravobranilaštvo mora biti istaknut naziv Pravobranilaštva sa grbom Kantona.
3. Sjedište Pravobranilaštva je u Goraždu.

**DIO DRUGI - NADLEŽNOST I ORGANIZACIJA PRAVOBRANILAŠTVA**

# Nadležnost Pravobranilaštva

# Član 9.

# (Poslovi Pravobranilaštva)

1. Pravobranilaštvo vrši poslove pravne zaštite imovine i imovinskih interesa Kantona, odnosno Grada i općina sa područja Kantona, njihovih organa i fondova koje imaju svojstvo pravnog lica, a finansiraju se iz budžeta Kantona, odnosno Grada i općina, ili u odnosu na njih Kanton, odnosno Grad i općina, vrše osnivačka prava.
2. Pravobranilaštvo vrši poslove pravne zaštite imovine i imovinskih interesa javnih preduzeća, javnih ustanova i drugih pravnih lica koje osniva Kanton, odnosno Grad i općina, ako je to aktom o osnivanju predviđeno.

**Član 10.**

**(Zastupanje pred sudovima i drugim organima)**

1. Ako Vlada Kantona drugačije ne odluči, Pravobranilaštvo, pored vršenja poslova određenih zakonom, zastupa Kanton u postupcima pravne zaštite imovine i imovinskih interesa Kantona pred stranim sudovima, arbitražama i drugim stranim državnim organima i organizacijama.
2. Pravobranilaštvo može ovlastiti Federalno pravobranilaštvo da obavlja poslove u postupcima iz stava (1) ovog člana.
3. Ako, po propisima strane zemlje, Pravobranilaštvo ne može neposredno zastupati pred njenim sudovima, arbitražama i drugim državnim organima i organizacijama, Vlada će ovlastiti drugo lice koje po propisima strane zemlje može da ga zamjenjuje u zastupanju.

**Član 11.**

**(Dostavljanje dokumentacije i disciplinska odgovornost)**

1. Državni i drugi organi, preduzeća i druga pravna lica iz člana 9. ovog Zakona dužni su blagovremeno obavijestiti Pravobranilaštvo o slučajevima u kojima je ono ovlašteno da ih zastupa i ulaže pravna sredstva i preduzima druge zakonom određene pravne radnje i da mu dostave svu potrebnu dokumentaciju.
2. Poslove zastupanja organa i pravnih lica iz člana 9. ovog Zakona Pravobranilaštvo vrši u svim sudskim postupcima i upravnom postupku, u skladu sa zakonom.
3. Pravobranilaštvo može zastupati državne organe koji su tuženi u upravnom sporu, ako ga oni na to ovlaste, kada je povrijeđena imovina i imovinski interesi Kantona.
4. Ukoliko pravomoćnom presudom bude utvrđen nezakonit rad ili odluka zastupanog organa ili organizacije, Pravobranilaštvo o tome obavještava ministarstvo koje je ovlašteno da vrši nadzor nad radom tog organa ili organizacije i Vladu Kantona i podnosi rukovodiocu zastupanog organa ili organizacije zahtjev za pokretanje disciplinskog postupka radi utvrđivanja odgovornosti za nezakonit rad ili nezakonitu odluku.
5. Rukovodilac zastupanog organa ili organizacije obavezan je pokrenuti postupak iz stava (4) ovog člana i o postupanju po zahtjevu pravobranilaštva za pokretanje postupka utvrđivanja odgovornosti i ishodu pokrenutog postupka ovlašteno lice je dužno obavijestiti Pravobranilaštvo.

**Član 12.**

**(Ovlaštenja Pravobranilaštva)**

1. U vršenju poslova zastupanja, Pravobranilaštvo je ovlašteno da preduzima sve radnje koje preduzima stranka u postupku.
2. Ako Pravobranilaštvo smatra da ne treba pokrenuti određeni postupak ili da treba povući tužbu ili da ne treba izjaviti određeni pravni lijek, obavještava o tome subjekt koga zastupa.
3. Ako se ne postigne saglasnost u mišljenju ili ako subjekt ne odgovori u određenom roku, konačnu odluku donosi Pravobranilaštvo i o tome obavještava subjekt kojeg zastupa.

**Član 13.**

**(Zaštita imovine i imovinskih interesa)**

1. Pravobranilaštvo preduzima pravne radnje, radi zaštite imovine i imovinskih interesa Kantona, pred sudovima i drugim nadležnim organima, kao i u drugim slučajevima zaštite imovine i imovinskih interesa Kantona, kada je na to ovlašteno zakonom.
2. U preduzimanju pravnih radnji iz stava (1) ovog člana, kao i u drugim slučajevima kada je na to ovlašteno zakonom, Pravobranilaštvo ima položaj i prava stranke u postupku.
3. Pravobranilaštvo može zastupati i druga pravna lica, na njihov zahtjev, ako vršenje tih poslova ne utiče na blagovremeno i uspješno izvršavanje njegovih funkcija određenih zakonom.

**Član 14.**

**(Odbijanje zastupanja čiji su interesi u suprotnosti)**

1. Ako Pravobranilaštvo treba po zakonu da zastupa stranke čiji su interesi u suprotnosti, a jedna od njih je Kanton, a druga Grad ili općina koja je poslove Pravobranilaštva povjerila Pravobranilaštvu, Pravobranilaštvo neće zastupati ni jednu stranku.
2. U slučaju da Pravobranilaštvo treba po zakonu da zastupa stranke čiji su interesi u suprotnosti, Pravobranilaštvo neće zastupati te stranke.
3. U slučaju iz stava (2) ovog člana, stranke mogu ovlastiti drugog zastupnika.

**Član 15.**

**(Imovinsko-pravni odnosi)**

U postupku donošenja općih akata, kojima se uređuju imovinsko-pravni odnosi, prava i obaveze prema stvarima i vlasništvu Kantona, obavezno se pribavlja mišljenje pravobranioca.

**Član 16.**

**(Mišljenje Pravobranilaštva)**

1. Pravobranilaštvo pruža stručnu pomoć organima, preduzećima i drugim pravnim licima iz člana 9. ovog Zakona u rješavanju imovinsko-pravnih pitanja i daje mišljenje u vezi sa zaključivanjem ugovora imovinsko-pravne prirode (u daljnjem tekstu: mišljenje).
2. Organi i pravna lica iz stava (1) ovog člana dužni su pribaviti mišljenje Pravobranilaštva prije zaključenja ugovora o kupoprodaji, zamjeni, zakupu, prenosu na privremeno ili trajno korištenje stvari uz naknadu ili bez naknade, ugovora o koncesiji, ugovora o građenju i udruživanju sredstava za građenje, ugovora o statusnim i ugovornim oblicima povezivanja preduzeća, kao i drugih ugovora kojima se pribavljaju stvari ili raspolaže stvarima, odnosno materijalnim pravima.
3. Organi i pravna lica iz stava (1) ovog člana dužni su pribaviti i saglasnost Skupštine Bosansko-podrinjskog kantona Goražde (u daljem tekstu: Skupština Kantona) prije zaključenja ugovora imovinsko-pravne prirode iz stava (2) ovog člana, u skladu sa Ustavom Kantona i zakona, a ukoliko na te ugovore nije pribavljeno mišljenje Pravobranilaštva, Skupština Kantona ih neće ni razmatrati, odnosno odbit će davanje saglasnosti.
4. Kada je predmet ugovora iz stava (2) ovog člana pokretna stvar ili imovinsko pravo čija vrijednost ne prelazi 10.000,00 KM, nije obavezno pribavljanje mišljenja Pravobranilaštva niti saglasnosti Skupštine Kantona.
5. Pravobranilaštvo mišljenje iz stavova (1) i (2) ovog člana daje najkasnije u roku od 15 dana od dana prijema zahtjeva i potrebne dokumentacije, a u naročito složenim slučajevima u roku od 30 dana.
6. O ugovorima zaključenim bez prethodnog mišljenja Pravobranilaštva iz stava (2) ovog člana, Pravobranilaštvo obavještava ministarstvo koje je ovlašteno da vrši nadzor nad radom tog organa ili organizacije i Vladu i podnosi rukovodiocu zastupanog organa ili organizacije zahtjev za pokretanje disciplinskog postupka radi utvrđivanja odgovornosti lica koje je bilo dužno pribaviti mišljenje Pravobranilaštva.

**Član 17.**

**(Mišljenje o imovinsko-pravnim ugovorima)**

Pravobranilaštvo daje Skupštini Kantona i organima Kantona, na njihov zahtjev, mišljenje o imovinsko-pravnim ugovorima koje namjeravaju da zaključe sa stranim pravnim i fizičkim licima, kao i o drugim imovinsko-pravnim odnosima sa tim licima.

**Član 18.**

**(Obaveza dostavljanja ugovora)**

1. Organi, preduzeća i druga pravna lica iz člana 9. ovog Zakona dužni su zaključeni ugovor imovinsko-pravne prirode dostaviti Pravobranilaštvu, u roku od 15 dana od dana zaključenja ugovora.
2. Ako Pravobranilaštvo ocijeni da je zaključeni ugovor ništav, podnijet će tužbu za utvrđivanje ništavosti, a u slučaju da ugovorena cijena ne odgovara prometnoj vrijednosti podnijet će tužbu za poništenje ugovora ili izmjenu ugovora.

# Organizacija Pravobranilaštva

# Član 19.

# (Vršenje funkcije Pravobranilaštva)

Funkciju Pravobranilaštva vrši kantonalni pravobranilac (u daljnjem tekstu: pravobranilac).

**Član 20.**

**(Organizacija Pravobranilaštva)**

1. Pravobranilac predstavlja Pravobranilaštvo, rukovodi njegovim radom i vrši prava i dužnosti utvrđene kantonalnim zakonom, drugim kantonalnim propisom i općim aktom.
2. Broj zamjenika kantonalnog pravobranioca (u daljem tekstu: zamjenik pravobranioca) utvrđuje Vlada Kantona na prijedlog Ministra za pravosuđe, upravu i radne odnose Bosansko – podrinjskog kantona Goražde (u daljem tekstu: ministar).

**Član 21.**

**(Zamjenik pravobranioca)**

1. Zamjenik pravobranioca vrši poslove iz djelokruga Pravobranilaštva koje mu odredi pravobranilac.
2. U zastupanju pred sudovima i drugim organima zamjenik ima ovlaštenja pravobranioca.
3. Kad je pravobranilac spriječen ili odsutan, zamjenjuje ga zamjenik koga on odredi.

**Član 22.**

**(Imenovanje i smjenjivanje)**

(1) Prijedlog za imenovanje pravobranioca i njegovog zamjenika podnosi ministar, u

skladu sa Zakonom.

(2) Pravobranioca i zamjenika pravobranioca imenuje i smjenjuje Premijer Kantona uz

potvrdu Skupštine Kantona, u skladu sa Zakonom.

**Član 23.**

**(Uslovi za imenovanje)**

Za pravobranioca i njegovog zamjenika može biti imenovan državljanin Bosne i Hercegovine i Federacije Bosne i Hercegovine koji je diplomirani pravnik ili Bakalaureat/Bachelor prava sa ostvarenih 240 ECTS studijskih bodova Bolonjskog sistema studiranja i ima položen pravosudni ispit i iskustvo u radu na imovinsko-pravnim poslovima u pravobranilaštvu, pravosudnim organima ili pravnim poslovima u drugim državnim organima, preduzećima i drugim pravnim licima, u trajanju od najmanje pet godina nakon položenog pravosudnog ispita, koji je radeći u tim organima i pravnim licima stekao ugled pravnog stručnjaka i koji posjeduje najviše moralne osobine za obavljanje službe pravobranioca.

**Član 24.**

**(Mandat)**

1. Pravobranilac se imenuje na period od četiri godine i može biti ponovo imenovan.
2. Zamjenik pravobranioca imenuje se bez ograničenja trajanja mandata.
3. Ukoliko zamjenik pravobranioca bude imenovan na funkciju pravobranioca prava i obaveze iz radnog odnosa, na njegov zahtjev, miruju a najduže četiri godine od dana izbora, odnosno imenovanja.

**Član 25.**

**(Svečana izjava)**

1. Prije stupanja na dužnost pravobranilac i zamjenik pravobranioca daju svečanu izjavu pred Premijerom Kantona.
2. Tekst svečane izjave glasi: "Izjavljujem da ću se u vršenju službe pravobranioca - zamjenika pravobranioca pridržavati ustava i zakona Bosne i Hercegovine, Federacije Bosne i Hercegovine i Kantona i da ću službu vršiti savjesno".

**Član 26.**

**(Raspoređivanje pravobranioca)**

(1) Pravobraniocu koji ne bude ponovo imenovan prestaje funkcija pravobranioca, ali mu

ne prestaje radni odnos.

(2) Pravobraniocu koji ne bude ponovo imenovan ne prestaje radni odnos, već se raspoređuje

na odgovarajuće poslove i zadatke u Pravobranilaštvu.

(3) Rješenje o raspoređivanju pravobranioca donosi Premijer Kantona u roku od 3 mjeseca od

dana prestanka funkcije pravobranioca.

(4) Ako pravobranilac ne prihvati raspored na poslove i zadatke prema rješenju Premijera

Kantona iz stava (3) ovog člana, prestaje mu radni odnos, po isteku 30 dana od dana

donošenja rješenja.

**Član 27.**

**(Nespojivosti)**

(1) Pravobranilac i zamjenik pravobranioca dužni su čuvati svoj ugled i ugled Pravobranilaštva.

(2)Pravobranilac i zamjenik pravobranioca ne mogu vršiti inokosnu funkciju ni biti članovi izvršnog tijela političke organizacije.

(3) Pravobranilac i zamjenik pravobranioca ne mogu obavljati drugu službu ili posao.

**Član 28.**

**(Prestanak funkcije)**

1. Pravobraniocu funkcija prestaje istekom perioda za koji je imenovan, podnošenjem ostavke, smjenjivanjem,kada ispuni uslove za odlazak u penziju propisane zakonom za državne službenike i u slučaju smrti.
2. Zamjeniku pravobranioca funkcija prestaje podnošenjem ostavke, smjenjivanjem, kada ispuni uslove za odlazak u penziju propisane zakonom za državne službenike i u slučaju smrti.
3. U slučajevima iz stava (1) i (2) ovog člana donosi se odluka o razrješenju.

**Član 29.**

**(Razlozi za smjenu)**

Pravobranilac i zamjenik pravobranioca će biti smijenjen od vršenja službe ako je:

1. osuđen za krivično djelo koje ga čini nedostojnim za vršenje službe,
2. izvršio težu povredu službe, odnosno ugleda službe,
3. utvrđeno da kroz duže vrijeme ne postiže zadovoljavajuće rezultate i neuredno ili nekvalitetno obavlja službu,
4. na osnovu mišljenja nadležne zdravstvene ustanove utvrđeno da je trajno izgubio radnu sposobnost.

**Član 30.**

**(Izjašnjavanje o smjeni)**

U postupku smjenjivanja, pravobraniocu i zamjeniku pravobranioca omogućit će se da se izjasne o razlozima smjenjivanja.

**Član 31.**

**(Udaljenje od vršenja službe)**

1. Pravobranilac odnosno zamjenik pravobranioca bit će udaljen od vršenja službe ako je protiv njega određen pritvor.
2. Pravobranilac odnosno zamjenik pravobranioca može biti udaljen od vršenja dužnosti ako je protiv njega pokrenut krivični postupak ili postupak za smjenjivanje od vršenja službe.
3. Odluku o udaljenju od vršenja službe pravobranioca odnosno zamjenika pravobranioca donosi premijer, na prijedlog ministra.

**Član 32.**

**(Ostavka na vršenje službe)**

1. Pravobranilac i zamjenik pravobranioca mogu podnijeti ostavku na vršenje službe.
2. Pravobranilac i zamjenik pravobranioca podnose ostavku Premijeru Kantona.
3. Pravobraniocu i zamjeniku pravobranioca prestaje vršenje službe danom razrješenja zbog podnesene ostavke, a najkasnije u roku od 30 dana od dana podnošenja ostavke.

**Član 33.**

**(Izuzeće pravobranioca i zamjenika)**

1. Odredbe zakona o parničnom postupku i o izuzeću sudija ili sudija porotnika, koje se primjenjuju na području Kantona shodno se primjenjuju i na izuzeće pravobranioca i njegovog zamjenika.
2. Izuzeće pravobranioca i njegovog zamjenika ne mogu tražiti stranke.
3. O izuzeću pravobranioca i zamjenika pravobranioca odlučuje ministar.

**Član 34.**

**(Državni službenici i namještenici)**

U Pravobranilaštvu postoji određeni broj državnih službenika i namještenika za vršenje stručnih i administrativno- tehničkih poslova.

**Član 35.**

**(Pravilnik o unutrašnjoj organizaciji)**

Unutrašnju organizaciju u Pravobranilaštvu utvrđuje pravobranilac, pravilnikom o unutrašnjoj organizaciji Pravobranilaštva, po prethodno pribavljenoj saglasnosti ministra.

**Član 36.**

**(Pripravnici)**

1. Radi osposobljavanja za samostalan rad i stručnog obučavanja koje je uslov za polaganje pravosudnog ispita u Pravobranilaštvo se mogu primati pripravnici pravne struke s ostvarenih 240 ECTS studijskih bodova Bolonjskog sistema studiranja.
2. Pripravnici se primaju u radni odnos na određeno vrijeme najduže do 2 godine.
3. Stručno osposobljavanje pripravnika odvija se u skladu sa Programom početne obuke utvrđene normativnim aktima Pravobranilaštva, odnosno Programom pravosudnog ispita propisanog posebnim propisima, s tim da se tokom dijela pripravničkog staža, pripravnici upućuju na praktičan rad u općinske i kantonalne sudove.

**Član 37.**

**(Stručno osposobljavanje)**

1. Radi osposobljavanja za samostalan rad i stručnog obučavanja koje je uslov za polaganje pravosudnog ispita, u Pravobranilaštvo se mogu primati lica pravne struke s ostvarenih 240 ECTS studijskih bodova Bolonjskom sistema studiranja bez zasnivanja radnog odnosa.
2. Odredbe ovog zakona koje se odnose na pripravnike shodno se primjenjuju i na lica koja se stručno osposobljavaju bez zasnivanja radnog odnosa.

**Član 38.**

**(Izvještaj o radu)**

1. Pravobranilaštvo podnosi Skupštini i Vladi Kantona izvještaj o svom radu, kao i o uočenim pojavama i problemima u primjeni zakona i drugih propisa od značaja za ostvarivanje funkcije pravobranilaštva.
2. Izvještaj iz stava (1) ovog člana, Skupština razmatra najkasnije do 31. marta tekuće godine.

**Član 39.**

**(Pravilnik o poslovanju i evidencijama)**

Pravilnik o poslovanju i vođenju evidencije u Pravobranilaštvu donosi ministar.

# Radno-pravni status pravobranioca i zamjenika pravobranioca

**Član 40.**

**(Plaće i naknade)**

Plaće i naknade pravobranioca i zamjenika pravobranioca utvrđuju se u skladu sa zakonom kojim se regulišu plaće i naknade u organima vlasti Bosansko-podrinjskog kantona Goražde.

**Član 41.**

**(Nalog za službeno putovanje)**

Nalog za službeno putovanje pravobraniocu izdaje Premijer Kantona, a nalog za službeno putovanje zamjeniku pravobranioca izdaje pravobranilac.

**Član 42.**

**(Godišnji odmor)**

Pravobranilac i zamjenik pravobranioca imaju pravo na korištenje godišnjeg odmora, na način i pod uvjetimslovima propisanim za državne službenike, a kriterije za utvrđivanje trajanja godišnjeg odmora utvrđuje Vlada Kantona.

**Član 43.**

**(Propisi o radnopravnom statusu)**

Na prava i obaveze koje se odnose na radno-pravni status pravobranioca i zamjenika pravobranioca, koja nisu uređena ovim Zakonom, primjenjuju se propisi kojima se uređuju prava i dužnosti državnih službenika u Bosansko-podrinjskom kantonu Goražde kao i opći propisi o radu i kolektivni ugovori.

# Organizacija pravobranilaštva Grada Goražde i pravobranilaštva općina

**Član 44.**

**(Pravobranilaštvo Grada i Općine)**

1. Radi zaštite imovine i imovinskih interesa Grada Goražda (u daljnjem tekstu: Grad), odnosno općina sa teritorije Bosansko-podrinjskog kantona Goražde, osniva se Pravobranilaštvo Grada, odnosno Pravobranilaštvo općine.
2. Pravobranilaštvo Grada, odnosno Pravobranilaštvo općine, osniva se odlukom Gradskog, odnosno Općinskog vijeća.
3. Odlukom iz stava (2) ovog člana utvrđuje se i broj zamjenika pravobranioca.
4. Gradsko, odnosno Općinsko vijeće može vršenje poslova Pravobranilaštva povjeriti Pravobranilaštvu Kantona.
5. U slučaju iz stava (4) ovog člana, sredstva za materijalne troškove i plaće službenika koji obavljaju povjerene poslove Pravobranilaštva osiguravaju se iz budžeta Grada, odnosno općine.

**Član 45.**

**(Imenovanje, smjenjivanje i razrješenje)**

(1) Gradskog, odnosno općinskog pravobranioca i njegovog zamjenika imenuje, smjenjuje i razrješava Gradsko, odnosno općinsko vijeće, na prijedlog gradonačelnika, odnosno općinskog načelnika.

(2) Na prijedlog gradonačelnika, odnosno općinskog načelnika, organ iz stava (1) odlučuje i o udaljenju od vršenja službe, o izuzeću i o ostavci gradskog, odnosno općinskog pravobranioca i njegovog zamjenika.

**Član 46.**

**(Uslovi, svečana izjava i službena legitimacija)**

1. Za gradskog, odnosno općinskog pravobranioca i zamjenika pravobranioca može biti imenovan državljanin Bosne i Hercegovine i Federacije Bosne i Hercegovine koji je diplomirani pravnik ili Bakalaureta/Bachelor prava sa ostavrenih 240 ECTS studijskih bodova Bolonjskog sistema studiranja i ima položen pravosudni ispit i iskustvo u radu na imovinsko- pravnim poslovima u pravobranilaštvu, pravosudnim organima i drugim državnim organima, preduzećima i drugim pravnim licima, u trajanju najmanje pet godina nakon položenog pravosudnog ispita i koji posjeduje najviše moralne osobine za obavljanje službe pravobranilaštva.
2. Gradski, odnosno općinski pravobranilac i njegov zamjenik daju svečanu izjavu pred predsjedavajućim Gradskog, odnosno općinskog vijeća.
3. Tekst svečane izjave, shodno odredbama člana 25. stav (2) ovog Zakona, utvrđuje Gradsko, odnosno općinsko vijeće.
4. Unutrašnju organizaciju u Pravobranilaštvu Grada, odnosno općine, utvrđuje pravobranilac, pravilnikom o unutrašnjoj organizaciji pravobranilaštva, po prethodno pribavljenoj saglasnosti Gradskog, odnosno općinskog vijeća.
5. Službenu legitimaciju gradskog, odnosno općinskog pravobranioca i njegovog zamjenika izdaje gradonačelnik, odnosno općinski načelnik, odgovarajućom primjenom pravilnika o službenoj legitimaciji pravobranioca i zamjenika pravobranioca iz člana 6. stav (2) ovog Zakona.

**DIO TREĆI - SREDSTVA ZA RAD PRAVOBRANILAŠTVA**

**Član 47.**

**(Sredstva za rad)**

Sredstva za rad Pravobranilaštva obezbjeđuju se u budžetu Kantona, odnosno budžetu

Grada i općine.

**Član 48.**

**(Finansijsko i materijalno poslovanje)**

Finansijsko i materijalno poslovanje Pravobranilaštva obavlja se na način koji važi za

organe državne uprave.

**Član 49.**

**(Nagrada i naknade troškova)**

1. Za radnje preduzete u zastupanju pred sudovima i drugim tijelima, u slučaju iz člana 13. stav (2) ovog Zakona, Pravobranilaštvo ima pravo na nagradu i naknadu troškova, prema tarifi o nagradama i naknadi troškova za rad advokata.
2. Sredstva koja prilikom zastupanja ostvari Pravobranilaštvo prihod su budžeta Kantona.

**DIO ČETVRTI - PRIJELAZNE I ZAVRŠNE ODREDBE**

**Član 50.**

**(Usklađivanje pravilnika)**

Pravobranilaštvo, gradsko , odnosno općinsko Pravobranilaštvo će u roku od 60 dana od dana stupanja na snagu ovog zakona uskladiti pravilnike o unutrašnjoj organizaciji Pravobranilaštva sa ovim zakonom.

**Član 51.**

**(Podzakonski propisi)**

Ministar će u roku od 30 dana od dana stupanja na snagu ovog zakona donijeti Pravilnik o obrascima i načinu izdavanja službene legitimacije iz člana 6. stav (2). ovog zakona i Pravilnik o poslovanju i vođenju evidencija iz člana 39. ovog zakona.

**Član 52.**

**(Usklađivanje odluka)**

U roku od 60 dana od dana stupanja na snagu ovog zakona, gradsko, odnosno općinsko vijeće uskladit će svoje odluke o osnivanju Gradskog, odnosno općinskog Pravobranilaštva sa odredbama ovog zakona.

**Član 53.**

**(Prestanak važenja)**

Danom stupanja na snagu ovog Zakona prestaje da važi Zakon o pravobranilaštvu Bosansko- podrinjskog kantona Goražde (“Službene novine Bosansko – podrinjskog kantona Goražde”, broj:1/06,14/08,11/10 i 7/14).

**Član 54.**

**(Stupanje na snagu)**

Ovaj Zakon stupa na snagu narednog dana od dana objavljivanja u “Službenim novinama Bosansko – podrinjskog kantona Goražde”.

Broj: **PREDSJEDAVAJUĆI SKUPŠTINE**

Goražde, **KANTONA**

***Muradif Kanlić***

**O B R A Z L O Ž E NJ E**

**I - PRAVNI OSNOV**

Pravni osnov za donošenje Zakona o Pravobranilaštvu Bosansko – podrinjskog kantona Goražde sadržan je u članu 23. Ustava Bosansko – podrinjskog kantona Goražde (“Službene novine Bosansko – podrinjskog kantona Goražde ”, broj: 8/98, 10/00, 5/03 i 8/04), kojim je utvrđeno da Skupština Kantona donosi zakone neophodne za izvršavanje funkcija Kantona.

# II - RAZLOZI DONOŠENJA

Ministarstvo za pravosuđe, upravu i radne odnose BPK-a Goražde je u svom Godišnjem planu rada za 2024. godinu u I Kvartalu planiralo izradu prijedloga Zakona o pravobranilaštvu Bosansko – podrinjskog kantona Goražde. Isto tako Programom rada Vlade i Skupštine BPK-a Goražde u I Kvartalu za 2024. godinu predviđeno je donošenje pomenutog zakona.

Zakon o Pravobranilaštvu Bosansko – podrinjskog kantona Goražde je donesen 2006. godine i isti je pretrpio tri izmjene, a zadnja izmjena je bila 2014. godine. Nakon toga, tačnije 2017. godine donesen je Zakon o Gradu Goražde, kao i Zakon o državnoj službi u Bosansko – podrinjskom kantonu Goražde, pa su se pojedine odredbe predmetnog Zakona trebale uskladiti sa navedenim Zakonima.Obzirom na obimnost izmjena koje su se trebale uskladiti sa navednim Zakonima, Ministasrtvo za pravosuđe, upravu i radne odnose Bosansko – podrinjskog kantona Goražde je u skladu sa Jedinstvenim pravilima za izradu pravnih propisa i institucijama Bosne i Hercegovine, pristupilo izradi novog proopisa. Novine koje su predložene Nacrtom Zakona o Pravobranilaštvu Bosansko – podrinjskog kantona Goražde u odnosu na trenutno važeći Zakon su slijedeće:

* Kao prvo propisuje se obaveza dostavljanja podataka i postupanje po zahtjevu Pravobranilaštva, te ukoliko se po istom ne postupi, te nastane šteta za Kanton ili druge subjekte koje zastupa pravobranilaštvo, pravobranilaštvo o tome obavještava ovlašteni organ, te podnosi rukovodiocu zastupanog organa zahtjev za pokretanje disciplinskog postupka radi utvrđivanja disciplinske odgovornosti.
* Ovim Nacrtom Zakona se pooštrava obaveza pribavljanja mišljenja pravobranilaštva kod zaključivanja ugovora o kupoprodaji, zamjeni, zakupu, prenosu na privremeno ili trajno korištenje stvari uz naknadu ili bez naknade, ugovora o koncesiji, ugovora o građenju i udruživanju sredstava za građenje, ugovora o statusnim i ugovornim oblicima povezivanja preduzeća, kao i drugih ugovora kojima se pribavljaju stvari ili raspolaže stvarima, odnosno materijalnim pravima, na način da ukoliko se ovakvi ugovori zaključe bez mišljenja pravobranioca, pokreće se disciplinski postupak radi utvrđivanja odgovornosti lica koje je bilo dužno pribaviti pravno mišljenje pravobranilaštva.
* Isto tako, ovim Nacrtom propisuje se da za pravobranioca i zamjenika pravobranioca se može imenovati lice koje pored uslova koji su navedeni u članu 23. mora imati iskustvo od najmanje 5. godina poslije položenog pravosudnog ispita, što u trenutno važećem Zakonu ne stoji, odnosno stoji iskustvo od 5. godina, ali ne nakon položenog pravosudnog ispita.Predloženo zakonsko rješenje je prihvatljivije ako uzmemo u obzir nadležnost pravobranilaštva i težinu poslova koje isto obavlja.
* Nacrtom Zakona omogućava se prijem pripravnika, kao i prijem lica na stručno osposobljavanje.Također, ovim zakonom se reguliše i radno – pravni status pravobranioca i zamjenika pravobranioca, te se na malo opširniji način reguliše Organizacija pravobranilaštva Grada Goražde i pravobranilaštva općina.

Na osnovu svega navedenog, a uzimajući u obzir da se ovim Nacrtom Zakona preciznije reguliše pojedine odredbe i omogućava da se organizacija Pravobranilaštva, odnosno poslovi iz nadležnosti pravobranilaštva obavljaju brže i efikasnije, smatramo opravdanim donošenje predmetnog zakona.

# III - PRAVNA RJEŠENJA

# Ovaj zakon se sastoji iz četiri dijela kako slijedi:

**DIO PRVI –** Ovim dijelom se reguliše predmet zakona, gramatička terminologija, vršenje funkcije Pravobranilaštva, dostavljanje podataka i postupanje po zahtjevu Pravobranilaštva, primjena propisa, službena legitimacija, upotreba jezika i pisma, pečat i sjedište.

**DIO DRUGI –** Ovim dijelom se reguliše nadležnost i organizacija Pravobranilaštva, poslovi Pravobranilaštva, zastupanje pred sudovima i drugim organima, dostavljanje dokumentacije i disciplinska odgovornost, ovlaštenja Pravobranilaštva, zaštita imovine i imovinskih interesa, odbijanje zastupanja čiji su interesi u suprotnosti, imovinsko – pravni odnosi, mišljenje Pravobranilaštva, mišljenje o imovnsko – pravnim ugovorima, obaveza dostavljanja ugovora, vršenje funkcije Pravobranilaštva, organizacija Pravobranilaštva, zamjenik pravobranioca, imenovanje i smjenjivanje, uslovi za imenovanje, mandat, svečana izjava, raspoređivanje pravobranioca, nespojivosti, prestanak funkcije, razlozi za smjenu, izjašnjavanje o smjeni, udaljenje od vršenja službe, ostavka na vršenje službe, izuzeće pravobranioca i zamjenika, državni službenici i namještenici, pravilnik o unutrašnjoj organizaciji, pripravnici, stručno osposobljavanje, izvještaj o radu, pravilnik o poslovanju i evidencijama, plaće i naknade, nalog za službeno putovanje, godišnji odmor, propisi o radnopravnom statusu, pravobranilaštvo Grada i Općine, imenovanje, smjenjivanje i razrješenje Gradskog, odnosno općinskog pravobranioca i njegovog zamjenika, uslovi, svečana izjava i službena legitimacija.

**DIO TREĆI –** Ovim dijelom regulišu se sredstva za rad Pravobranilaštva, finansijsko i materijalno poslovanje, nagrada i naknade troškova.

**DIO ČETVRTI –** Ovim dijelom propisuju se prijelazne i završne odredbe zakona, usklađivanje pravilnika,donošenje podzakonski propisa, usklađivanje odluka, prestanak važenja i stupanje na snagu zakona.

**IV- OČEKIVANI EFEKTI -**

Donošenjem ovog zakona doći će do usklađivanja sa pozitivno-pravnim propisima, a samim tim doći će i do znatno bolje organizacije Pravobranilaštva, te će se i poslovi iz nadležnosti Pravobranilaštva obavljati brže i efikasnije.

# V– FINANSIJSKA SREDSTVA

Za donošenje ovog Zakona u 2024. godini nisu potrebna dodatna finansijska sredstva u Budžetu Bosansko – podrinjskog Kantona Goražde.Obzirom da je ovim Nacrtom Zakona popisano da broj zamjenika pravobranioca utvrđuje Vlada Kantona na prijedlog Ministra za pravosuđe, upravu i radne odnose BPK-a Goražde, gdje se planira povećati broj zamjenika pravobranica sa jednog na dva, te se ostavlja mogućnost prijema pripravnika i lica na stručno osposobljavanje, gdje se također planira primiti jedno lice za obavljanje pripravničkog staža u trajanju od dvije godine, kao i jedno lice na stručno osposobljavanje u trajanju od dvije godine, to je u 2025. i 2026. godini, potrebno planirati finansijska sredstva u iznosu od 78.200,60 KM, od čega je za plaće zamjenika pravobranioca i pripravnika potrebno izdvojiti finansijska sredstva u iznosu od 54.611,00 KM, i 6.720,00 KM za naknadu za lice na stručnom osposobljavanju, kao i 10.296,00 KM za naknadu za topli obrok.Po osnovu doprinosa potrebno je planirati iznos od 6.573,60 KM.